In nomine sanctæ et individuæ Trinitatis. Universis sanctæ ecclesiæ fidelibus notum sit quod Pontius, filius Theodorici de Montepodio pro sua suorumque salute, Hierosolymam pergens, donavit Deo et Sanctæ Mariæ de Colongiis, monachisque ibidem Deo servientibus quidquid clamabat in cimiterio ejusdem ecclesiæ, duas etiam nundinas quæ vulgo feriæ dicuntur, unam in octavis Paschæ in vigilia et in die, alteram in exaltatione sanctæ Crucis, in vigilia et in die. Donavit insuper idem Pontius prædictis monachis logias feriarum et justitiam earum in omnibus locis supradictæ villæ, et quidquid ad ferias pertinet, sine ulla retentione, exceptis domibus suis. Dedit quoque præfatis monachis furnum supradictæ villæ, et omnes usuarias ejus tam in bosco quam in hominibus. Pro hac donatione pepigerunt ei monachi quod anniversarium illius patris etiam et matris ejus singulis annis honorifice facerent. Ut autem hoc donum stabile et inconcussum existeret, prædictus Pontius et fratres ejus, videlicet Guido, Hugo et Gaufridus coram multis in capitulo de Charitate jurejurando confirmaverunt. Vuillelmus vero qui pro infirmitate corporis absens erat, postea apud Colongias multis videntibus super sacrosanctum altare Dei genitricis, eodem pacto quo fratres ejus hoc donum confirmaverant, jurejurando confirmavit. Postmodum præfatus Pontius et tres fratres ejus, scilicet Guido, Hugo et Gaufridus, de Charitate revertentes, hoc idem in præsentia domni Gaufridi, Nivernensis episcopi et Vuillermi Nivernensium comitis confirmaverunt. Si autem huic donationi aliquis resistere vel eam calumniare in futuro voluerit Pontius et fratres ejus se, pro viribus suis, monachorum fore defensores jurejurando confirmaverunt. Hoc donum laudaverunt et concesserunt uxor supradicti Pontii, et fratres ejus Guido videlicet, Vuillelmus, Hugo, Gaufridus. Hujus rei testes sunt Drogo, præcentor Nivernensis ecclesiæ, Eudo sacrista, Hugo de Buxeria et Guido frater ejus, Vuillelmus de Pero, Vuillelmus de Marriaco, Vuillelmus Garaldus, Gaufridus de Rumiliaco, Vulgrinus, Petrus, Emericus. Actum publice anno ab Incarnatione Domini millesimo centesimo quadragesimo octavo, tempore Ludovici Regis Francorum et Vuillelmi Nivernensium comitis, et Gaufridi Nivernensis episcopi. Drogo præcentor et cancellarius Nivernensis ecclesiæ jussit fieri.